Mientres ista prebatina de restauración republicana se prebó tamién de fer una reforma ta dotar a o rechimen d'una estabilidat mas gran. En agosto de 1919 s'eslió un President conservador, António José de Almeida (perteneixent a la Unión Sagrada, unión d'o Partito Evolucionista y d'o Partito Republicán Portugués), y o suyo Gubierno recibió a facultat de disolver o Parlamento, una facultat de que dica l'inte no teneba.  As relacions con a Santa Seu, que heban estato restauratas por Sidónio Pais, continoron. O president emplegó o suyo nuevo poder ta resolver a crisi de gubierno de mayo de 1921, nombrando a o Partito Liberal (resultato d'a fusión en a postguerra entre os Evolucionistas y os Unionistas) ta preparar as siguients eleccions. Istas eleccions s'escaicioron o 10 de chulio de 1921, y a victoria n'estió ta o partito en el poder. O 19 d'octubre se produció una sublevación melitar, en a quala un numero significativo de dirichents conservadors, encluyindo-ie a o primer menistro António Granjo, fuoron asasinatos. Istos feitos, conoixitos como "a nueit de sangre", prevocoron una important frectura entre as elites politicas y o opinión publica. Ixó amostró a gran inestabilidat d'as institucions republicanas y amás tamién que o termin "democratico" yera nomás que una palabra vueda.